Austrazija

Austrazija ( iš germanų Osterrik 'rytų valstybė') – viduramžių Europos regionas ir istorinė karalystė, viena iš keturių (vėliau trijų) Merovingų frankų valstybės dalių. Pagrindinės jos teritorijos buvo frankų valstybės šiaurės rytuose, bet ji taip pat valdė dalį Akvitanijos ir Provanso. Kitos Frankų valstybę sudariusios karalystės buvo Neustrija (Vakaruose) ir Orleano karalystė pietuose.

Geografija 
Austrazijos regionas buvo dabartinės vakarų Vokietijos, šiaurės rytų Prancūzijos, Belgijos, Liuksemburgo ir pietryčių Nyderlandų teritorijoje. Ji apėmė frankų gyvenamas sritis aplink Reiną, Maasą ir Mozelį. Jos pirmoji sostinė buvo Reimsas, dėl ko karalystė dar vadinta Reimso karalyste. Vėliau sostinė perkelta į Mecą. Kiti žymiausi miestai buvo Kelnas ir Tryras. Aplink Austrazijos regioną buvo Fryzija (šiaurės vakaruose), Saksonija (šiaurės vakaruose), Neustrija (pietvakariuose) ir Švabija (pietryčiuose). Prie Austrazijos kartais priskiriama ir Šampanė.

Raida 
Austrazijos teritorijų didžiąją dalį iki Frankų valstybės įkūrimo valdė Romos imperija (administruota kaip Belgika ir Žemutinė Germanija). Rytinėse Austrazijos dalyse savo valstybę konsolidavo frankai, kurie prisijungė šiauriausias Romos imperijos teritorijas. Tai buvo svarbiausia jų valstybės dalis.

Nuo Chlodvigo I mirties 511 m. iki Pipino Jaunesniojo Austrazija buvo praktiškai savarankiška frankų valstybės dalis. Karalystė valdė taip pat nugalėtų germanų genčių žemes: valdant pirmajam valdovui Toiderichui tik Alemanija, vėliau taip pat Tiuringija ir Bavarija.

Austrazijos vardas nustotas naudoti apie 843 m. Šioje teritorijoje vėliau išsivystė tokie istoriniai regionai kaip Reino kraštas, Reino Frankonija, Rytų Frankonija, Elzasas, Lotaringija, Žemutinės provincijos, Pfalcas, Liuksemburgas.

Karaliai 
 Teuderikas I, 511–533
 Teudebertas I, 533–548
 Teudebaldas, 548–555
 Chlotaras I, 555–561
 Sigebertas I, 561–575
 Childebertas II, 575–595
 Teudebertas II, 595–612
 Teuderikas II, 612–613
 Sigebertas II, 613
 Chlotaras II, 613–623
 Dagobertas I, 623–634
 Sigebertas III, 634–656
 Childebertas Įvaikintasis, 656–661
 Chlotaras III, 661–662
 Childerikas II, 662–675
 Dagobertas II, 675–679
 Teuderikas III, 679–691
 Chlodvigas IV, 691–695
 Childebertas III, 695–711
 Dagobertas III, 711–715
 Chilperikas II, 715–717
 Chlotaras IV, 717–720
 Chilperikas II, 720–721 (again)
 Teuderikas IV, 721–737
 Childerikas III, 743–751

Frankų imperijos sritys
Frankonija
Reino Frankonija
Prancūzijos istorinės valstybės